Rozhodnutie Komisie
z 29. marca 2004,
ktoré povoľuje Českej republike, Estónsku, Litve, Maďarsku, Poľsku a Slovensku odklad uplatňovania niektorých ustanovení smernice Rady 2002/53/ES a 2002/55/ES týkajúcich sa uvádzania osiva určitých odrôd na trh
[oznámené pod číslom K(2004) 962]
(Text s významom pre EHP)
(2004/297/ES)
KOMISIA EURÓPSKYCH SPOLOČENSTIEV
so zreteľom na Zmluvu o pristúpení Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky, a najmä jej článok 2 ods. 3,
so zreteľom na Akt o pristúpení Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky, a najmä jeho článok 42,
keďže:
(1) podľa článku 42 Aktu o pristúpení, Komisia môže prijať prechodné opatrenia, ak sú tieto prechodné opatrenia potrebné na prechod z jestvujúceho režimu v nových členských štátoch na režim vyplývajúci z uplatňovania veterinárnych a fytosanitárnych pravidiel. Tieto pravidlá zahŕňajú pravidlá v súvislosti s uvádzaním osiva na trh;
(2) smernica Rady 2002/53/ES z 13. júna 2002 o spoločnom katalógu odrôd poľnohospodárskych rastlinných druhov [1] a smernica Rady 2002/55/ES z 13. júna 2002 o obchodovaní s osivom zelenín [2] ustanovuje, že osivo z odrôd rastlinných druhov zahrnutých smernicami uvedenými v článku 1 ods. 1 smernice 2002/53/ES alebo v článku 2 ods. 1 písm. b) smernice 2002/55/ES môže byť uvedené na trh, iba ak spĺňa požiadavky článku 4 ods. 1 a článku 7 a článku 11 týchto dvoch smerníc;
(3) uvádzanie osiva určitých odrôd na trh v Českej republike, Estónsku, Litve, Maďarsku, Poľsku a na Slovensku by malo byť od dátumu pristúpenia zakázané, ak nebola udelená výnimka z týchto ustanovení;
(4) aby sa umožnilo týmto krajinám prijať a vykonať potrebné opatrenia, aby sa zabezpečilo, že odrody boli prijaté v súlade s princípmi systému spoločenstva, mal by sa im povoliť odklad, na obdobie troch rokov po dátume pristúpenia, uplatňovania smerníc 2002/53/ES a 2002/55/ES, ktoré sa týkajú uvádzania osiva odrôd uvedených v ich príslušných katalógoch na trh, v súlade s princípmi inými ako princípy horeuvedených smerníc;
(5) opatrenia ustanovené v tomto rozhodnutí sú v súlade so stanoviskom Stáleho výboru pre osivo a množiteľský materiál v poľnohospodárstve, záhradníctve a lesníctve,
PRIJALA TOTO ROZHODNUTIE:
Článok 1
Odlišne od článku 4 ods. 1, článku 7 na článku 11 smerníc 2002/53/ES a 2002/55/ES môžu Česká republika, Estónsko, Litva, Maďarsko, Poľsko a Slovensko odložiť na obdobie troch rokov po dátume pristúpenia uplatňovanie spomínaných smerníc ohľadne uvádzania osiva odrôd, ktoré sú uvedené v ich vnútroštátnych katalógoch odrôd druhov poľnohospodárskych rastlín a druhov zeleniny, a ktoré neboli úradne povolené v súladu s ustanoveniami uvedených smerníc, na trh na ich území.
Počas tohto obdobia sa takéto osivo uvádza na trh iba na území dotknutých členských štátov. Na každej nálepke, úradnej alebo inej, alebo v každom úradnom či inom doklade, ktorý je pripevnený k partii osiva nebo k nej priložený podľa ustanovení tohto rozhodnutia, musí byť zreteľne vyznačené, že osivo je určené výhradne k uvedeniu na trh na území dotknutej krajiny.
Článok 2
Toto rozhodnutie sa uplatňuje s výhradou a od nadobudnutia platnosti Zmluvy o pristúpení Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky.
Článok 3
Toto rozhodnutie je adresované členským štátom.
V Bruseli 29. marca 2004